Personer, der ansættes i en stilling som kirkefunktionær i folkekirken med kordegne-, kirketjener- eller graverfunktioner eller som kirkegårdsledere med kirketjeneste, skal opfylde uddannelseskravene senest 2 år efter ansættelsen.
Kirkefunktionæren skal gennemføre anden uddannelse, som vedkommendes jobfunktioner i stillingen er afhængige af, når uddannelsen er obligatorisk for den pågældende jobfunktion. Uddannelsen skal være gennemført senest 2 år efter, at funktionen tillægges stillingen.
Kirkeministeriet kan dispensere fra bestemmelserne i stk. 1-2, hvis der foreligger særlige grunde herfor.
Uddannelserne gennemføres så vidt muligt som AMU-aktivitet og udbydes af en af Undervisningsministeriet godkendt uddannelsesinstitution, der primært er AMU-Fyn. Undtaget herfra er introkursus for førstegangsansatte, it-systemkurser ”Samarbejde, kommunikation og faglig etik”, der udbydes af en af Kirkeministeriet godkendt udbyder.
Der er ingen adgangskrav til uddannelserne.
Uddannelsesbevis udstedes af uddannelsesstedet til de deltagere, som har nået de fastsatte mål for/bestået uddannelsen.
Kirkefunktionæren kan søge om merit fra dele af eller hele den obligatoriske uddannelse.
Ansøgning om merit behandles af udbyderen af det pågældende obligatoriske kursus.
Kirkefunktionæren oplyser arbejdsgiveren om opnået merit.
Menighedsrådet har ansvaret for, at kirkefunktionærer tilmeldes og gennemfører de obligatoriske uddannelser.